Notte Trista
(1° premio al Concorso di Poesia e Prosa Sarda di Santu Lussurgiu 2008)

Cando a de notte calat su mudine, 
su tempus puru paret s'ingalenet, 
po pasare assunessi calch'iscutta. 
In custu coro una candela allutta 
mi faghet lughe; paret chi s'appenet 
de cust'iscurigore chena fine.
E nudda mi cumparet, nudda 'io 
dananti a custos ojos, chi perdinde 
si sun in custu bòidu 'e sa vida. 
Est cust'ànima trista, pispinnida, 
mutas de dies pàsidas pedinde, 
in isettu 'e sa lughe chi cherìo.
Ma no est su lamentu sou ebbia 
a mi ponner in coro sa tristura, 
in custa notte longa e istentosa; 
ca murmuttande intendo, prantinosa, 
una 'oghe chi contat s'amargura 
de terras in turmentu 'e carestìa.
Boghes de disisperu mi nd'ischidan, 
cando su primu sonnu m'est leande,
e bido, attesu, atzesa una lumera. 
Boghes de zente, in chirca 'e calch'ispera, 
chi m'intran in su coro, toccheddande, 
e cust'ànimu istraccu non m'acchidan.
E ùrulos intendo de pitzinnos 
chi pedin farfaruzas de consolu, 
chena connoscher mancu sos disizos. 
E mammas chi pranghinde sun sos fizos, 
mortos in cussas gherras chena dolu, 
ube de paghe pèrdidos b'at sinnos.
E colo custu tempus fin'a cando 
cussos primos lugores si presentan, 
pintande in chelu un'àteru manzanu. 
E s'Oriente miro, chittulanu, 
e m'intendo ch'in coro si ch'assentan 
isperas noas, ch'attesu che mando.
Ite trista chi ses, o notte mia, 
ma cantu piùs trista est cussa zente, 
chi donzi camba resu m'at dolente, 
pedìndemi un'isper 'e amore ebbia.